A VMMK környezetvédelmi szakcsoport 2015 évi beszámolója

A szakcsoport munkájában a korábban egyesek által kifogásolt gyakoribb összejöveteleket ebben az évben sem sikerült érdemben bővíteni.

A Pannon Egyetem Bajai főiskolával és a kaposvári egyetemmel közös pályázatának az anyagi fedezetével a Pannon Egyetem továbbképző intézete segítségével öt napos, napi 8 órás továbbképzést szerveztünk Budapesten, illetőleg Veszprémben. Ez 2014 decembere és 2015 márciusa között került sorra. Hivatalos bizonyítvány elérését is lehetővé tette a felnőttképzés keretében. A szervezett képzést sikerült ingyenessé tenni, amit megyei tagozatunk résztvevőinek is meghirdettünk. Ezzel végül szakosztályunk 5 tagja élt, s szerzett víz-szennyvíztisztítással kapcsolatos ismereteket és arról bizonyítványt is.

A Pannon Egyetem a TÁMOP keretében ezen túl egy napos helyi képzéseket is szervezett, 9-10 alkalommal a projektzárás kapcsán 2015 április-május folyamán, a vízgazdálkodáshoz kapcsolódó témakörökben, melyekre a meghívókat ugyan kiküldtük, az érdeklődés, illetőleg részvétel a szakosztály tagjai részéről azonban igen gyenge volt.

Egy megyénket érintő speciális rendezvényen viszont szakosztályunk számos tagja részt vett. Az egyedi szennyvíztisztítókkal, házi szennyvíztisztítókkal foglalkozó előadássorozaton ( Tagyon 2015. június 4.) igen érdekes, ritkán publikált tapasztalatokról szerezhettünk tudomást.

Az utóbbi esztendőben a szakcsoport ezeken túl helyben egy akusztikai ismeretekkel kapcsolatos rendezvényt szervezett, illetőleg besegítettünk a székesfehérvári szakcsoport rendezvényeinek szervezésébe, az egyiken közülük szakmai előadás tartásával is. Ezekre a meghívókat szakosztályunk tagjai részére mindig megküldtük. A részvételről már nem beszélhetünk ilyen eredménnyel.

A győri szakcsoport rendezvényeit a korábbiakhoz hasonlóan támogattuk, bár ezeken is kevesen vettek részt tagjaink közül.

A szélesebb információátadás érdekében –tulajdonképpen még tavalyi felkérésre- készítettünk egy szennyvizes szakmai anyagot a Mérnökújság részére is, amely elfogadásra került, s információink szerint a 2016 év júniusi számban fog megjelenni.

Az elmúlt évi általános elektronikus információ-szolgáltatáshoz hasonlót idén nem végeztünk, ezt ilyen gyakorisággal fölösleges megtenni. Erre méltó új egyetemi jegyzet most jelent meg, melynek a közreadását viszont hamarosan tervezzük.

Ugyancsak sort fogunk keríteni az ősz folyamán olyan taggyűlésre, amelyen a jelenleg funkcióban levők megerősítésére, illetőleg a szakosztályi vezetés vérfrissítésére is sort kell keríteni.

Veszprém, 2016. június 2.

Dr. Kárpáti Árpád

szakosztály elnök